**Συμβολή στον Προσυνεδριακό διάλογο.**

**Ξεκινώντας λίγο «ανάποδα», από το δια ταύτα:**

Είναι αναντίρρητη ανάγκη ο εσωκομματικός, συνεχόμενος διάλογος, ακόμη και μετά τις αποφάσεις του 3ου Συνεδρίου. Μήπως χωρίς αυτόν τον διάλογο, που πρέπει να καταλήξει σε σαφή πλαίσια ανοχής των όποιων παλινδρομήσεων από την αριστερή μας πορεία που ΥΠΟΧΡΕΩΤΙΚΑ θα υπάρξουν, πορευόμαστε χωρίς μπούσουλα, αλλά και χωρίς ταυτότητα, που θα αρχίσουμε να την αναζητούμε όταν γίνουμε κυβέρνηση και αφού υποχρεωθούμε σε πολιτικές που δεν θα μας αρέσουν και τόσο; Και δεν υπάρχει κάτι χειρότερο από αυτό… Έτσι τουλάχιστον νομίζω… Η συνθηκολόγηση του 2015 πρέπει να μας έχει διδάξει πολλά…

**Και για να μπουν και κάποια ζητήματα στη θέση τους, ένθεν κακείθεν:**

1. Το κόμμα διαμαρτυρίας του 3% έγινε αξιωματική αντιπολίτευση και κατόπιν κυβέρνηση, όταν αποφάσισε να προτείνει στον λαό ΠΡΟΓΡΑΜΜΑ - ΠΡΟΤΑΣΗ ΔΙΑΚΥΒΕΡΝΗΣΗΣ και όχι επειδή είχε τον σ. Αλέξη Τσίπρα πρόεδρο, αν και αρκετά δημοφιλής *(βλ. ποσοστά που έφερε στην Δημοτική του παράταξη επί Αλαβάνου, εκπλήσσοντας ευχάριστα ένα μεγάλο μέρος του Δημοκρατικού κόσμου)*. Όπως είχα πει σε μια τοποθέτησή μου στην Καλαμάτα εκείνα τα χρόνια: *"...ο λαός δεν ψηφίζει για να επιβραβεύσει ή να τιμωρήσει. Αυτά παράγονται δευτερευόντως. Ψηφίζει για μια προοπτική..."* Και η πρόταση διακυβέρνησης του ΣΥΡΙΖΑ τότε, έδινε προοπτική...

2. Ο τελευταίος χαρισματικός ηγέτης ήταν ο Ανδρέας. Ο Τσίπρας αποδείχτηκε ΙΚΑΝΟΣ ηγέτης, δεδομένου ότι έπρεπε να ισορροπήσει, ανάμεσα στην Ριζοσπαστική Αριστερά, μέσα σε ένα Νεοφιλελεύθερο - μνημονιακό και εντελώς εχθρικό περιβάλλον, τις μνημονιακές υποχρεώσεις που κληρονόμησε και φυσικά ανάμεσα στις τάσεις του κόμματος τότε. Όλα αυτά σε μια περίοδο που η χώρα είχε χάσει τα κυριαρχικά της δικαιώματα και με μοναδικό σύμμαχο τον Π.Καμμένο της Πατριωτικής Δεξιάς. Τα κατάφερε θαυμάσια θα έλεγα! Ικανότατος πρόεδρος μεν ο σ. Αλέξης, αλλά όχι χαρισματικός!

3. Τα προαναφερόμενα ΔΕΝ αμφισβητούνται από κανέναν. Άρα, ούτε ο Τσίπρας αμφισβητήθηκε ποτέ ως πρόεδρος. Σίγουρα όμως μπαίνουν προβληματισμοί για το Αριστερό μέλλον του ΣΥΡΙΖΑ. Θα εξακολουθήσει να υπάρχει το ..ΡΙΖ... στο λογότυπό μας, κυρίως όμως επί της ουσίας στο κόμμα μας; Αυτούς τους προβληματισμούς ορισμένοι προσπαθούν να τους μετουσιώσουν ως προβληματισμούς και αμφισβητήσεις στο πρόσωπο του Τσίπρα... Τεράστιο ΛΑΘΟΣ και κατά την ταπεινή μου γνώμη, στρατηγικό λάθος!

**Ρεαλιστικές πολιτικές και Ριζοσπαστική Αριστερά. Και τι ακριβώς εννοούμε όταν προβληματιζόμαστε για το …ΡΙΖΑ… του ΣΥΡΙΖΑ:**

Πρέπει ο ΣΥΡΙΖΑ να αντιπροσωπεύει ως κόμμα το 32% που πήρε στις τελευταίες εκλογές, άρα να διευρυνθεί προσεγγίζοντας έτσι ουσιαστικά τις κοινωνικές ομάδες που τον στήριξαν και τον στηρίζουν, ως απαραίτητη προϋπόθεση μιας νέας κυβερνητικής θητείας με προοπτική πέραν της τετραετίας; Ρητορικό το ερώτημα, εφόσον το «ναι» σε αυτή την ερώτηση είναι αυτονόητο!

Με δεδομένα όμως:

1. Την αναγκαιότητα διεύρυνσης του κόμματος,
2. Το σύστημα της Απλής Αναλογικής, άρα η πολυκομματική κυβέρνηση θα πρέπει να θεωρείται δεδομένη.
3. Την επιμονή μας για το «..ΡΙΖΑ.» του λογότυπού μας.
4. Το πόσο πολύ μας «αγαπάνε» τα ΜΜΕ
5. Κ.λ.π…κ.λ.π…..,κ.λπ (να μη σας κουράζω)

Όταν, λοιπόν, κληθούμε ως κυβέρνηση «2η φορά Αριστερά» , να ελαχιστοποιήσουμε ένα έλλειμμα που καλπάζει έχοντας ξεπεράσει το 10% και ένας Θεός ξέρει που θα φτάσει, το μόνο σίγουρο είναι ότι δεν θα μπορέσουμε, όσο και να το θέλουμε να ΥΛΟΠΟΙΗΣΟΥΜΕ Αριστερές πολιτικές. Αν σε αυτό προσθέσουμε και το γεγονός ότι το πλεόνασμα και το φθηνό χρήμα των αγορών με τα οποία προικοδοτήσαμε την σημερινή κυβέρνηση, εμείς μάλλον δεν θα τα έχουμε, εφόσον το πλεόνασμα σπαταλιέται και ο δείκτης τον οποίο παρακολουθούν οι αγορές ΧΡΕΟΣ/ΑΕΠ επιδεινώνεται….! Δεν θέλω να μακρηγορήσω άλλο, αντιλαμβανόμαστε όλοι ότι μπορεί η όποια πολιτική επιλογή μιας κυβέρνησης ΣΥΡΙΖΑ να διακρίνεται από ευαισθησία για τους αδύναμους, αλλά το πόσο Αριστερή θα είναι, σε βασικές της πτυχές, είναι πολύ συζητήσιμο εκ των πραγμάτων, αλλά ΠΡΕΠΕΙ ΝΑ ΓΙΝΕΙ ΚΑΙ ΚΑΤΑΝΟΗΤΟ!

Ο ΣΥΡΙΖΑ εφόσον επανεκλεγεί θα συνεχίσει να κυβερνά, χωρίς λαμόγια και διαπλεκόμενους, αλλά με μια πολιτική που ναι μεν θα διαπνέεται από ειλικρινή, αριστερή ευαισθησία, ωστόσο στην πράξη δεν θα είναι αριστερή πολιτική, όπως δεν ήταν και στην προηγούμενη θητεία του. Αυτή τη φορά η πολιτική μας θα υπόκειται σε δεσμεύσεις που δεν θα ονομάζονται μνημονιακές, ωστόσο, θα είναι δεσμεύσεις απέναντι στους εταίρους μας… (π.χ Το έλλειμμα, θα πρέπει να κατέβει στο -3%, κάτι που συνεπάγεται Δημοσιονομικά μέτρα). Και δεν βάζω το θέμα του πολέμου με τις κοινωνικοοικονομικές επιπτώσεις του.

Ας μη συγχέουμε τις έννοιες! Άλλο πράγμα η αριστερή ευαισθησία και άλλο η αριστερή πολιτική. Το πλεόνασμα, η Φραπορτ ή η πώληση μέρους της ΔΕΗ ή η συνέχεια της λειτουργίας της Ελντοράντο γκολντ, ΔΕΝ αποτελούν αριστερές πολιτικές. Ούτε τα επιδόματα είναι αριστερές πολιτικές. Μπορεί να γίνεται κατανοητή η αναγκαιότητα κάποιων συμβιβασμών και μάλιστα τότε, μέσα στην μνημονιακή περίοδο, μπορεί να αποδεχόμαστε ότι χωρίς αυτές τις υποχωρήσεις τα πράγματα θα ήταν πολύ χειρότερα, αλλά σίγουρα δεν αποτελούν αριστερές πολιτικές. Ούτε το γεγονός ότι δεν υπήρχαν λαμόγια στην κυβερνητική μας θητεία τεκμηριώνει αριστερή πολιτική. Αριστερή πολιτική είναι η πολιτική εκείνη που δημιουργεί προϋποθέσεις για κοινωνική ευημερία, μέσα από πολύ συγκεκριμένες στρατηγικές. Για παράδειγμα ο δημόσιος έλεγχος στην ενέργεια επιτρέπει πολιτική φθηνού κοστολογίου στις ΜμΕ και αποτελεί σημαντικό πόλο αναδιανεμητικής πολιτικής (φτωχά νοικοκυριά κ.λ.π), άρα αποτελεί προϋπόθεση ανάπτυξης από τα κάτω . Τα δημόσια αεροδρόμια αποτελούν σημαντικό έσοδο που σήμερα έχει παραδοθεί στους Γερμανούς. Η δημιουργία μιας κρατικής τράπεζας δημιουργεί ένα διαφορετικό τοπίο, γενικά στην αγορά χρήματος, στα κόκκινα δάνεια κ.λ.π , για να μη μιλήσω για ΣΕΙΣΑΧΘΕΙΑ, που από την αρχαιότητα έως και το «Γερμανικό θαύμα» αποτελεί την πεπατημένη, ως προϋπόθεση της ανάπτυξης. Και φυσικά είναι πολύ προτιμότερη η παραγωγική ανασυγκρότηση με όρους κοινωνικής δικαιοσύνης, που όμως προϋποθέτει γενναίες δαπάνες, από το όποιο ΚΕΑ και επίδομα έναντι 13ης σύνταξης. Τα τελευταία που κατάργησε η σημερινή κυβέρνηση έδειξαν την κοινωνική ευαισθησία της Αριστεράς, όταν διαχειρίστηκε μια κατάσταση που και στην ίδια φυσικά δεν άρεσε, όχι όμως την Αριστερή μας πολιτική.

Όταν λοιπόν οι εταίροι θα μας καλέσουν για δημοσιονομικά μέτρα, πόσο αριστερή θα είναι η απάντησή μας; Ποίες οι κόκκινες γραμμές μας; Τι θα απαντήσει η κυβέρνηση ΣΥΡΙΖΑ???? Εκεί είναι το θέμα !!! ΔΕΝ έχει να κάνει με το αν μας αρέσει ή όχι ο σ. Πρόεδρος. Προφανώς και τον θέλουμε! Έχει, ωστόσο, να κάνει με το αν θέλουμε την Ριζοσπαστική Αριστερά ή Όχι!

**Αν όχι την επομένη του 3ου Συνεδρίου, την επομένη των εκλογών θα πρέπει να υπάρχει έτοιμη μια ΚΑΘΑΡΗ ΑΠΑΝΤΗΣΗ! Ένα σχέδιο – συμβόλαιο με τα μέλη του κόμματος και με τον λαό.**

Ηλίας Μακρής Μέλος της ΟΜ πόλης Ζακύνθου.